
MODULUL I: 
INTRODUCERE 



Obiective: 

Progresele cercetării istorice din ultimul secol şi jumătate în cunoaşterea societăţii şi 
civilizaţiei bizantine au avut o contribuţie decisivă la înlocuirea vechii imagini "statice" 
elaborate în secolul al XVIII-lea în conceptul de "imperiu târziu", potrivit căruia istoria 
bizantină este o simplă prelungire a celei romane, iar Bizanţul, perioada de decădere şi 
prăbuşire a Imperiului roman, cu o imagine nouă, marcată de o evoluţie plină de dinamism, 
cu mari mutaţii - de la structurile sociale până la ideologiile politice - înregistrate sub 
presiunea evenimentelor. 

Cursul de Istoria Bizanţului, prezentat studenţilor din anul II - ID Istorie şi 
desfăşurat de-a lungul a două semestre, îşi propune să prezinte acestora marile etape ale 
evoluţiei societăţii şi civilizaţiei bizantine, instituţiile caracteristice pentru fiecare dintre 
etapele respective şi transformările pe care le-au cunoscut ele de-a lungul secolelor, de 
asemenea să evidenţieze importanţa şi influenţa statului şi civilizaţiei bizantine în întregul 
spaţiu european. 



1. începuturile istoriei bizantine 

Problema începuturilor statului bizantin, născut prin mutaţiile lente şi îndelungate ale 
societăţii romane, la capătul cărora principatul lui Augustus cedează locul unei monarhii 
creştin-orrientale, este controversată în literatura de specialitate. Mai multe evenimente, cu o 
importanţă de necontestat, îşi dispută rolul de a inaugura istoria bizantină: fondarea 
Constantinopolului (330), partitio imperii a lui Theodosius I (395), domnia lui Justinian 
(527-565), cea a lui Heraklius (610-641) sau chiar aceea a lui Leon al IlI-lea Isaurianul 
(717-741). Intre aceste evenimente, domnia lui Constantin cel Mare (306-337) şi fondarea 



noii metropole imperiale de pe malurile Bosforului sunt de o importanţă capitală pentru 
evoluţia, aflată deja în curs, de la Imperiul roman la cel bizantin. 

Semnificaţia translaţiei metropolei imperiale din Roma la Constantinopol nu poate fi 
surprinsă fără luarea în consideraţie a poziţiei noii capitale şi a funcţiei sale în ceea ce avea 
să constituie domeniul geografic al statului bizantin. Situat pe ţărmul european al 
Bosforului, Constantinopolul este un oraş maritim prin excelenţă, care a inclus în orbita sa 
nu numai teritoriul de pe coasta europeană, ci şi faţada micrasiatică a Bosforului. Datorită 
poziţiei sale privilegiate, noua metropolă era invulnerabilă dinspre mare, în timp ce pe uscat 
apărarea ei a fost asigurată de fortificaţiile succesive ridicate de împăraţii bizantini, între 
care cele mai importante sunt zidul lui Theodosius al II-lea, lung de 7 km şi înalt de 9 m, şi 
"zidul cel lung" al lui Anastasios, care se îndindea pe o lungime de 78 km. Dar un rol 
considerabil în apărarea oraşului lui Constantin a revenit avanposturilor sale îndepărtate, 
care închideau calea invadatorilor spre Cornul de Aur, funcţie asumată de Scythia Minor şi 
Chersones, în Europa, şi cetăţile Nicomedia şi Niceea, în Asia Mică. 

Mutarea capitalei din Cetatea Eternă de pe Tibru în noua metropolă din Orient a fost 
dictată împăratului de considerente de natură economică, strategică şi politică. încă din 
cursul veacului precedent, criza statului roman ăsa să se întrevadă o profundă transformare 
în economia lumii mediteraneene: deplasarea centrului de greutate al vieţii economice şi 
demografice a imperiului din Occident în jumătatea sa orientală. In timp ce economia 
occidentală decade, dobândind un tot mai pronunţat caracter agrar, în Oriet se păstrează o 
viaţă urbană înfloritoare în oraşele foarte populate de pe faţada mediteraneană, în Egipt şi în 
Palestina, în Siria şi în Asia Mică. La rândul ei, în noua conjunctură economică, metropola 
lui Constantin deţinea o poziţie de adevărată punte între Europa şi Asia, unde se încrucişau 
două mari axe comerciale: una verticală, Pont - Mediterana, cealaltă orizontală, Europa - 
Oceanul Indian sau China. 

Din punct de vedere strategic, noua metropolă se dovedea mai aptă să facă faţă celor 
două grave primejdii cu care era confruntat imperiul la începutul secolului al IV-lea - goţii 
şi perşii - atorită apropierii sale de cele două teatre de operaţiuni militare din nord şi est. In 
sfârşit, considerentele politice, legate de declinul general al Italiei şi în special al Romei, au 
avut greutatea lor în opţiunea lui Constantin. încă de la răscrucea secolelor III-IV, în Italia, 
Mediolanum (Milano) se substituie Romei în guvernarea peninsulei, în timp ce Diocleţian, 



Constantin şi colegii lor tetrarhi şi-au stabilit pe rând reşedinţa la Augusta Treverorum 
(Trier), Salona, Thesalonic, Sirmium, Serdica, Nicomedia şi Antiochia, etape importante ale 
căii regale din Occident spre Orient, ce trecea prin Cornul de Aur al Bosforului, la periferia 
căreia Italia şi Roma se aflau în plină agonie. In acest fel, în jurul metropolei lui Constantin 
se repliau forţele vitale ale lumii romane, iar între zidurile ei avea să se realizeze fuziunea 
elementelor romane, elene şi creştin-orientale din care s-a născut civilizaţia bizantină. 

In noiembrie 324, la numai două luni de la înfrângerea lui Licinius, în urma căreia 
Constantin ocupa Orientul şi refăcea unitatea imperiului, începe construirea noii capitale pe 
locul vechii colonii megariene Byzantion. In planurile fondatorului, Constantinopolul 
trebuia să fie copia fidelă a vechii Rome, de aceea avea şapte coline, un forum, un capitoliu 
şi un Senat, iar teritoriul ei era scutit de orice impozit, ca şi solul italic. Palate fastuoase au 
fost ridicate pentru a atrage aristocraţia senatorială romană pe malurile Bosforului şi a fost 
instituită annona (distribuirile gratuite de alimente, în specialraţii de pâine) pentru a stimula 
popularea noii metropole. La 11 mai 330, cu şase ani înainte de încheierea lucrărilor de 
construcţie, este inaugurat solemn noul oraş, prilej cu care au fost emise medalii de aur pe 
care figurează două femei acoperite de mantia imperială, reprezentând Roma şi 
Constatinopolul şi ţinând împreună un scut, interpretat ca simbol al unităţii imperiului. 
Considerarea Constantinopolului ca Noua Romă sau a doua Romă constituie una dintre 
ideile fundamentale ale ideologiei bizantine, totodată, însă, ca o reflectare a noilor valori 
spirituale creştine sub semnul cărora apare noua metropolă, oraşul este desemnat, în opoziţie 
cu cetatea de pe Tibru, şi sub numele de Noul Ierusalim sau oraşul Fecioarei. 

A doua măsură de importanţă capitală a domniei lui Constantin este admiterea 
creştinismului între cultele tolerate din imperiu. Aşa-numitul "Edict de la Milano" (313), 
căruia tradiţia creştină i-a conferit o semnificaţie aparte, nu este decât confirmarea de către 
Constantin şi Licinius, în cadrul întrevederii lor de la Mediolanum, a edictului de toleranţă 
emis de Galerius la Serdica în anul 311, cu câteva zile înainte de a muri. Este adevărat, 
măsura celor doi tetrarhi a fost însoţită de retrocedarea bunurilor bisericii creştine confiscate 
în timpul persecuţiilor întreprinse de Diocleţian şi Galerius. In perioada următoare, 
atitudinea binevoitoare a lui Constantin faţă de biserica creştină, izvorâtă tot din 
considerente politice (populaţiile orientale, cele dintâi câştigate la noua religie, constituiau 
principalul suport militar şi fiscal al guvernării imperiale) a pregătit victoria creştinismului 



asupra cultelor păgâne din societatea romană. Totuşi, împăratul nu a renunţat la 
prerogativele funcţiei sale de pontifex maximus, pe care le-a exercitat în tot cursul domniei 
sale, intervenind suveran în afacerile bisericii creştine pentru a asigura pacea şi ordinea. 
Sugestivă, din acest punct de vedere, rămâne participarea lui Constantin la primul conciliu 
ecumenic de la Niceea (325), care a pus bazele doctrinale ale religiei creştine, prilej cu care 
împăratul a prezidat şedinţele reuniunii şi a tranşat probleme de dogmă, stabilind astfel 
pentru următorul mileniu raporturile dintre imperiu şi sacerdoţiu în Orientul bizantin. 

Cele două mari evenimente ale domniei lui Constantin cel Mare - fondarea 
Constantinopolului şi recunoaşterea creştinismului - au pregătit premisele fuziunii 
elementelor constitutive ale civilizaţiei bizantine: Roma imperială, cultura greacă şi 
creştinismul. In timp ce primul element a însemnat transferul instituţiilor romane de stat într- 
un mediu puternic pătruns de cultura elenistică, fapt ce avea să dea marea notă de 
originalitate instituţiilor născute instituţiilor născute în imperiul de pe malurile Bosforului, 
cel de al doilea a deschis drum larg influenţelor orientale în lumea greco-romană. 

2. Structurile social-economice în secolele IV- VI 

Ieşit din criza secolului al III-lea, imperiul se afla în pragul unor transformări 
Profunde, grăbite de reformele lui Diocleţian şi Constantin. Opera de reconstrucţie 
întreprinsă de cei doi împăraţi au dat o nouă faţă lumii romane din punct de vedere 
economic, care avea să fie, în liniile sale mari, şi aceea a statului bizantin. In condiţiile 
dezechilibrului economic tot mai pronunţat, care ameninţa să compromită orice effort de 
redresare a sistemului său defensiv şi a bazei sale financiare, Dioclaţian şi Constantin au 
iniţiat un amplu program de reforme, care, în spiritul concepţiilor orientale, erau menite să 
ducă la o centralizare riguroasă a imperiului şi la extinderea rolului statului în viaţa sa 
economică şi socială. Urmărite cu perseverenţă de împăraţii din secolul al IV-lea, la care 
aveau să se asocieze şi unii dintre urmaşii lor din veacul următor, reformele au cuprins, în 
principal, trei domenii: organizarea producţiei, fiscalitatea şi finanţele. 

Una dintre cele mai importante urmări ale crizei secolului al III-lea a fost 
abandonarea de către micii producători a terenurilor agricole, în condiţiile fiscalităţii 
excesive şi anarhiei politice interne, fapt ce a determinat scăderea suprafeţei cultivate şi 



apariţia în imperiu a unor vaste terenuri pustii. Pentru repunerea în valoare a pământurilor 
abandonate, statul acordă micilor producători o serie de avantaje - scutiri fiscale, drept de 
proprietate în schimbul unor redevenţe scăzute - sau lărgeşte considerabil domeniile proprii, 
pe care le lucrează cu ajutorul sclavilor. Mult mai importantă prin consecinţele ei în viaţa 
social-economică a fost măsura legării micului producător de profesie. Prin decretul din 332 
colonul este legat de pământ (adscriptus glebae), dar păstrează libertatea juridică, în timp 
ce la oraş meşteşugarul şi neguatorul, integraţi în corporaţii (collegia), sunt legaţi de 
meseriile pe care le exercită şi sunt făcuţi responsabili cu bunurile lor de desfăşurarea 
activităţii. Totodată, a fost introdus controlul asupra producţiei şi desfacerii bunurilor şi s-a 
instituit monopolul de stat asupra celor mai importante ramuri ale industriei - armament, 
industria minieră, industria mătăsii -, fie pentru veniturile pe care le aduceau tezaurului 
public, fie pentru păstrarea secretului de producţie. 

Din punct de vedere fiscal, cel mai important aspect al reformei lui Diocleţian îl 
constituie disocierea dintre unitatea fiscală, reprezentată de suprafaţa de pământ ce putea fi 
lucrată de o persoană şi îi era suficientă pentru întreţinere (jugum), şi capacitatea sa de 
muncă (caput), de unde avea să deurgă şi dublul criteriu în funcţie de care se calcula 
impozitul - pământul (jugatio) şi persoană (capitatio). In acelaşi timp, au fost instituite taxe 
pe exercitarea unei profesiuni în industrie şi comerţ (chrysargyron), percepută în monedă 
de aur, ca şi pe circulaţia şi vânzarea mărfurilor. 

In sfârşit, deprecierea monedei romane a impus autorităţii centrale o reformă 
monetară, întreprinsă de Diocleţian şi complaetată de Constantin. Acestuia din urmă îi 
revine meritul stabilirii unui nou sistem monetar, ce avea să rămână în vigoare până la 
sfârşitul secolului al Xll-lea şi care avea la bază moneda de aur denumită solidus 
(nomisma, în limba greacă), în greutate de cea. 4,50 g, adică 1/72 dintr-o livră romană. In 
cadrul aceloraşi măsuri, au fost stabilite de Diocleţian preţuri maximale, printr-un edict din 
anul 301, prin care se instituia pedeapsa cu moartea pentru cei care făceau stocuri de mărfuri 
şi le vindeau foarte scump în perioadele de criză, măsură destinată stăvilirii inflaţiei. 

Reformele au avut efecte divergente în cele două jumătăţi ale imperiului. Dacă în 
Occident, acestea au grăbit procesul de ruralizare a societăţii, în Orient ele au reuşit să 
stăvilească fenomenele de criză şi să dea o nouă vigoare statului, chiar dacă rezultatele nu au 
fost întotdeauna cele aşteptate de reformator. Pe plan economic, schimbarea este evidentă, 



mai ales în domeniile industriei şi comerţului. Producţia de armament, prelucrarea mătăsii şi 
alte activităţi destinate să satisfacă nevoile statului şi dorinţa de lux a aristocraţiei romane, 
înregistrează o mare înflorire în metropolele orientale în secolele V-VI. De o deosebită 
atenţie din partea puterii imperiale se bucura prelucrarea mătăsii, mai ales după ce 
Constantinopolul a reuşit să obţină secretul creşterii viermilor de mătase în timpul domniei 
lui Justinian, activitate care se dezvoltă mai ales în oraşele siriene, unde existau numeroase 
ateliere private, autorizate de stat. 

Făcând dovada aceleiaşi politici suple, autoritatea de stat a încurajat şi dezvoltarea 
comerţului extern, în scopul alimentării tezaurului public. După ce Justinian cucereşte statul 
vandal din Africa de Nord, negustorii bizantini restabilesc controlul asupra comerţului din 
Mediterana, care redevine axa activităţii lor economice până la instaurarea stăpânirii arabe în 
bazinul acesteia în primii ani ai secolului al VUI-lea. Negustorii orientali domină pieţele 
occidentale în cursul secolelor VI- VII, iar în Roma şi în cele mai mari oraşe din Gallia 
francă, între care Marsilia, Orleans, Paris şi Bordeaux, formează puternice colonii, care 
joacă un rol important în viaţa municipală. Fără a atinge aceeaşi intensitate, prezenţa 
negustorilor bizantini este atestată şi în Marea Roşie, unde stabilesc contacte cu statul 
Axum, trecut la creştinism; mai slabă este activitatea lor pe pieţele din Oceanul Indian şi din 
Asia Centrală, unde soseau mătasea şi renumitele porţelanuri din China, pieţe dominate de 
negustorii din regatul sasanid. 

încununată de succes în industrie şi comerţ, opera de redresare economică a 
înregistrat rezultate diferite în agricultură. Dincolo de unele succese obţinute în defrişarea 
terenurilor abandonate, fiscalitatea excesivă şi insecuritatea din imperiu au stat la baza unuia 
dintre cele mai importante fenomene din societatea romană târzie: consolidarea marelui 
domeniu şi, legat de aceasta, extinderea patronajului. In Occident, dar mai ales în provinciile 
orientale - Egipt, Siria, Palestina, Mesopotamia - marele domeniu (villa) cunoaşte o 
perioadă de prosperitate, extinzându-se se seama micii proprietăţi ţărăneşti. El se transformă 
într-o unitate economică şi administrativă, înzestrată cu largi imunităţi, unde îşi caută 
refugiu, în faţa agenţilor fiscului şi a insecurităţii, sclavi, coloni şi chiar ţărani liberi, ultimii 
renunţând la proprietăţile lor în schimbul protecţiei, pe care nu le-o puteau oferi organele 
puterii publice. Repetatele edicte imperiale care interzic, sub pedepse severe, fenomenul 
patronajului - primul este dat de Constanţiu al II-lea în anul 360 - rămân fără efect în faţa 



mişcării irezistibile din întreaga societate romană. Se formează astfel în imperiu o clasă de 
mari proprietari, care dispută puterea în provincii administraţiei din Constantinopol, clasă ai 
cărei reprezentanţi clasici sunt membrii familiei Appion din Egiptul secolelor V-VII, 
deopotrivă agenţi ai autorităţii publice şi proprietari ai unor imense domenii, transformate în 
adevărate principate ereditare. Dar implantarea marii proprietăţi nu a fost pretutindeni 
aceeaşi pe teritoriul imperiului. Mica proprietate ţărănească liberă s-a menţinut în toate 
provinciile romane la sfârşitul antichităţii, iar în regiunile improprii extinderii marilor 
domenii, cu deosebire pe platourile înalte din Balcani şi Asia Mică - ea era precumpănitoare 
în raport cu proprietatea aristocratică. 

Evoluţia structurilor sociale din societatea romană târzie stă sub semnul marilor 
transformări din secolele IV- VI. In fruntea ierarhiei se afla aristocraţia funciară, a cărei 
putere are la bază stăpânirea unor imense domenii, pe care le extinde exploatând tulburările 
sociale şi politice din stat. Puterea ei economică este dublată, foarte adesea, de una politică, 
rezultat al poziţiilor pe care le deţine în administraţia centrală şi provincială, în senat şi 
armată. In urma progreselor înregistrate în domeniul economic, în metropolele orientale se 
formează o categorie socială foarte activă, constituită din negustori bogaţi şi ptroni de 
ateliere meşteşugăreşti, care deţin poziţii importante în viaţa municipală. Structura 
producătorilor direcţi este, ca în orice perioadă de tranziţie, foarte eterogenă: coloni, sclavi, 
ţărani liberi. Cea mai numeroasă era categoria colonilor, alimentată permanent cu elemente 
provenite din rândurile celorlalte două, care traversează la sfârşitul antichităţii, o perioadă de 
mare instabilitate. Categoria sclavilor este într-un declin irevocabil, păstrându-şi poziţiile 
numai în lumea urbană, unde munca lor era folosită în atelierele meşteşugăreşti, iar cea a 
ţăranilor liberi avea să cunoască în perioada următoare o remarcabilă revitalizare. 

3. Dezvoltarea social-economică în secolele VII-IX 

Pierderea provinciilor orientale în faţa arabilor şi a teritoriilor balcanice după 
instalarea slavilor lăsa imperiul dezarticulat, lipsit de principalul său grânar - Egiptul - şi de 
bogatele metropole din Orient, pilonii economiei monetare mediteraneene. In noul cadru 
teritorial, redus la Asia Mică şi, în Europa, la Constantinopol şi Thessalonic, imperiul a 
reuşit să-şi găsească echilibrul prin deplasarea centrului de greutate al vieţii economice din 



oraşele orientale în provinciile agricole micrasiatice. Procesul de ruralizare a societăţii a 
constituit, astfel, răspunsul eficient al statului bizantin în noile condiţii în care era obligat sa- 
şi ducă existenţa. 

Asia Mică, transformată în grânarul Constantinopolului prin forţa împrejurărilor, 
cunoaşte o remarcabilă dezvoltare agricolă şi devine principalul factor de stabilitate în viaţa 
economică a statului. Dar această transformare din economia bizantină a avut drept 
complement în planul social o schimbare profundă: după ce în secolele precedente marea 
proprietate exercitase o supremaţie necontestată, puţinele surse ale perioadei următoare 
oferă un tablou total diferit al statului bizantin, dominat de mica proprietate ţărănească 
liberă. Noua realitate socială din lumea bizantină este rezultatul pierderilor teritoriale 
suferite de imperiu în secolul al VH-lea, care îi lăsau Constantinopolului tocmai regiunile în 
care marea proprietate nu deţinea greutatea pe care o avea în celelalte provincii imperiale, 
dar şi al dificultăţilor aristocraţiei funciare de a se adapta la noile condiţii economice şi 
politice într-un secol dominat de un climat de insecuritate provocat de invaziile străine. La 
acestea aveau să se asocieze efectele politicii imperiale, deplin conştientă de interesele ei 
fiscale şi militare, de protejare a micii proprietăţi ţărăneşti libere de pe platourile anatoliene 
şi din Balcani şi de revitalizare a ei prin masive colonizări de populaţii orientale şi slave. 

Elementul central al vieţii agricole bizantine devine comunitatea rurală (chorion), în 
care ţăranul deţine în proprietate deplină şi ereditară lotul de pământ pe care îl lucrează şi, în 
devălmăşie cu ceilalţi membri ai comunităţii, păşunile, pădurile şi întregul pământ 
necultivat. Comunitatea rurală forma nu numai o unitate economico-socială, ci şi o unitate 
administrativ-fiscală, membri ei erau solidar responsabili la plata impozitelor şi participau la 
distribuirea periodică a loturilor abandonate de stăpânii lor. De asemenea, la nivelul acestor 
mici colectivităţi, litigiile erau frecvente, iar în acest caz avea loc un proces, problemele 
fiind aduse în faţa judecătorilor obştei, aleşi din cadrul comunităţii respective. Această nouă 
realitate socială apare limpede în legea rurală (Nomos georgikos), elaborată în vremea lui 
Justinian al II-lea, datând aşadar de la sfârşitul secolului al VH-lea sau din primii ai veacului 
următor. 

Dar vechea categorie aristocratică nu a dispărut în întregime. In secolul al VUI-lea 
este menţionată în Asia Mică (Paphlagonia, pe coasta micrasiatică a Pontului) prezenţa unui 
mare proprietar, Philaret, care deţinea peste 40 de domenii, 600 boi, 12000 de oi, 100 atelaje 



de muncă, numeroşi sclavi şi multe alte bunuri. în secolul următor, văduva Danielis 
stăpânea în Pelopones 80 de domenii, 3000 de sclavi, turme întregi de vite şi alte bunuri. 
Aceasta a şi fost, de altfel, una dintre căile de constituire a unei noi categorii sociale de 
proprietari funciari, aflată în plină ascensiune începând de la sfârşitul secolului al VlII-lea 
dar mai ales în veacurile următoare şi menţionată în izvoarele vremii sub numele de 
"puternici" (dynatoi). 

In ceea ce priveşte viaţa urbană, fără a cunoaşte eclipsa totală din Occident din prima 
jumătate a evului de mijloc, în Bizanţ ea înregistrează un declin evident în secolele VII- VIII, 
ce se traduce în scăderea considerabilă în intensitate a schimburilor comerciale, rarefierea 
monedei pe piaţă, transferul activităţilor populaţiei de la oraşe ocupată cu meşteşugurile şi 
comerţul în agricultură şi în reducerea numărului populaţiei urbane. Vechile oraşe, acum 
mai degrabă centre administrative şi militare decât economice, se înconjoară de ziduri 
puternice, fiind desemnate în izvoarele vremii cu termenul de kastra (fortăreţe), care 
sfârşeşte prin a defini în greaca bizantină "oraşul", înlocuind astfel termenul de polis, 
rezervat exclusiv Constantinopolului. 

In sfârşit, chiar dacă arabii sunt învinşi de două ori sub zidurile metropolei imperiale 
(674-678 şi 717-718), flotele bizantine care continuă cursele pe mare nu mai depăşesc Italia 
şi Sicilia. Arabii monopolizează comerţul în Marea Mediterană, iar bizantinii sunt nevoiţi să 
se retragă în Marea Egee şi, mai cu seamă, în bazinul pontic. Traficul din Pont dobândeşte, 
astfel, o importanţă capitală pentru aprovizionarea Constantinopolului şi pentru legăturile 
negustorilor bizantini cu marile pieţe internaţionale din statul chazar, fapt ce explică 
instituirea de către imperiu a unui monopol strict asura comerţului pontic, menţinut până la 
cucerirea capitalei de pe malurile Bosforului de către cruciaţii occidentali în anul 1204. 

1. Organizarea de stat în Imperiul Bizantin (secolele IV- VI) 

Pe parcursul a peste un mileniu de existenţă, Imperiul bizantin oferă în istoria 
europeană tabloul unic al unui stat cu structuri riguros centralizate, ce are la bază tradiţiile 
politice romane şi se sprijină pe economia sa monetară, datorită căreia oraşul, cu o evoluţie 
inegală în funcţie de loc şi epocă, a reprezentat o realitate incontestabilă, factor esenţial în 
întârzierea procesului de feudalizare a societăţii. Toate aceste elemente le aflăm întrunite în 
statul bizantin al secolelor IV- VI, în plin proces de detaşare de Imperiul roman. 

Doctrina politică bizantină este fructul unei lungi evoluţii a concepţiilor politico- 
filosofice din Orient şi din lumea greco-romană, la fundamentarea căreia şi-au dat mâna 
filosofii stoici din epoca elenistică şi romană, gânditorii neoplatonicieni din secolele II-IV şi 
teoreticienii creştini, ultimii substituindu-se înaintaşilor lor, nu înainte de a anexa esenţialul 
din teoriile lor politice, pentru a pune bazele unei "teologii imperiale", ieşită de sub pana lui 
Eusebius din Cezareea şi a părinţilor bisericii răsăritene. Potrivit acestei doctrine, imperiul 
este emanaţia divinităţii însăşi şi are pe pământ o misiune providenţială, care constă în a 
supune toate popoarele universului şi a le impune credinţa lui Christos. In această nouă 
ordine, pax romana, a cărei misiune era instaurarea ordinii şi păcii pe pământ, este 
substituită de pax christiana care devine principala idee-forţă a centralizării politice a 
imperiului şi a expansiunii sale externe. In virtutea acestei doctrine, imperiul, replică terestră 
a împărăţiei cereşti, nu poate fi decât unic şi universal; relaţia poliarhie - politeism şi 
monarhie imperială - dogma unităţii divine revine adeseori sub pana teoreticienilor politici 
bizantini. Titulatura imperiului este aceeaşi cu cea a statului roman pe care 1-a înlocuit - 
imperium romanum, basileia ton Rhomaion -, în timp ce locuitorii lui se numesc romani 
- Rhomaioi, iar patria lor România. 

Ca şi imperiul, puterea imperială este considerată de origine sacră, iar persoana care 
o exercită, împăratul, alesul divinităţii, fapt care-1 situează deasupra oamenilor şi în poziţia 
de egal al apostolilor. Comandant militar şi judecător suprem, unic legislator şi apărător al 
bisericii şi al credinţei ortodoxe, împăratul, în teorie, are putere universală şi absolută. 
Realitatea s-a dovedit însă mult mai complexă. In ceea ce priveşte caracterul absolut al 
puterii imperiale, ea a cunoscut în practică importante limitări, impuse de factorii politici 
constituţionali - senat, popor şi armată -, biserică, legislaţie, tradiţii sau de raportul concret 

de forţe din imperiu într-un anumit moment. Totuşi, pe măsură ce puterea imperială se 
eliberează de tradiţiile principatului lui Augustus, împăratul contrapune factorilor de limitare 
a autorităţii sale în exercitarea puterii greutatea palatului, a birocraţiei imperiale şi a 
capitalului ideologic moştenit de la Roma şi dezvoltat de biserica creştină, de care este legat 
şi cultul foarte elaborat, existent la curtea bizantină, al cărui obiect este. 

Intre factorii de limitare a puterii imperiale în această primă etapă a evoluţiei lumii 
bizantine, locul central îl ocupă factorii politici constituiţi. Este perioada în care ideea 
romană a suveranităţii poporului cunoaşte un câmp larg de aplicare prin activitatea 
senatului, a poporului organizat în deme şi a armatei. Transplantată din Cetatea Eternă pe 
malurile Bosforului, instituţia senatorială, în ciuda primenirii ei cu elemente ale aristocraţiei 
funciare şi cu înalţi demnitari din Orient, nu este decât umbra celei romane. Senatul are un 
rol consultativ în exercitarea autorităţii imperiale, cu deosebire în legislaţie şi justiţie; în 
perioada vacanţei tronului, el dispune de întreaga putere în stat. Populaţia 
Constantinopolului constituie poporul imperial, prin excelenţă, căruia împăratul trebuie să-I 
comunice voinţa şi în faţa căruia trebuie să-şi justifice politica. în Hippodrom, devenit în 
noul cadru constsntinopolitan şi scena unei intense vieţi politice, poporul se prezintă 
organizat în deme, la origine organizaţii sportive, ce au dobândit în secolele IV- VII şi un 
pronunţat caracter social şi politic; cele mai importante sunt dema "albaştrilor" şi dema 
"verzilor", denumite astfel de la culorile arborate în Hippodrom. Deosebirile dintre cele duă 
deme apar numai la nivelul conducerii - cea a "albaştrilor" era condusă de aristocraţia 
senatorială ortodoxă, iar cea a "verzilor" de elemente active de la oraşe, negustori bogaţi şi 
patroni de ateliere, cu tendinţe eretice, îndeosebi monofizite - masa de manevră a ambelor 
deme fiind formată din plebea urbană. 

Dar funcţia esenţială a factorilor politici constituiţi consta în alegerea împăratului. 
Potrivit doctrinei bizantine, noul împărat este alesul lui Dumnezeu, a cărui voinţă este 
revelată de acordul unanim al senatului, poporului şi armatei; în practică, raportul real al 
forţelor ce se înfruntă decidea între un candidat sau altul. Alegerea se traducea prin ridicarea 
pe scut, aprobarea senatului şi aclamaţiile poporului. Rit de origine germană, pătruns în viaţa 
politică romană în perioada anarhiei militare din veacul al III-lea, ridicarea pe scut exprima 
la origine rolul major al armatei în alegerea împăratului, în timp ce senatul I poporul 
trebuiau să-1 accepte, aclamându-1. Greutatea celor două momente în elecţia imperială se 

inversează la cumpăna secolelor V-VI, când scena alegerii se deplasează din tabăra miltară 
în Constantinopol, unde senatul şi poporul smulg armatei dreptul de a-1 desemna pe împărat, 
deşi în ceremonia consacrării imperiale se păstrează ridicarea pe scut, însă ca act de 
importanţă secundară. La mijlocul secolului al V-lea, în consacrarea imperială intervine un 
alt factor, biserica, a cărui importanţă pe scena politică bizantină este în continuă creştere, 
încă din anul 457 apare încoronarea împăratului de către patriarh, act ce dădea autoritate 
factorilor constituţionali şi traducea în practică ideea că puterea imperială este de origine 
divină. Această inovaţie sfârşeşte prin a se transforma în actul principal al întronării 
imperiale, mai ales că ea este precedată, începând cu anul 491, şi de rostirea de către 
candidatul la tron a unei confesiuni de credinţă, prin care promitea ataşament faţă de 
ortodoxie şi faţă de interesele bisericii. 

Analiza evoluţiei administraţiei imperiale în secolele IV- VI ilustrează, mai mult ca 
oricare alt domeniu, trăsăturile procesului de trecere de la Imperiul roman la Imperiul 
bizantin - mutaţii lente ori precipitate, niciodată însă rupturi adevărate - care în planul 
structurilor administrative s-au tradus în transformarea treptată a principatului lui Augustus 
într-o monarhie orientală de drept divin, evoluţie în care dominatul lui Diocleţian a însemnat 
o etapă esenţială. In cursul acestei evoluţii au avut loc transformări decisive - în planul 
teoriei mai puţin evidente - pentru fizionomia lumii bizantine: respublica romana, 
confederaţie de cetăţi grupate în jurul celei mai puternice dintre ele, Roma, confederaţie 
lipsită de o armătură administrativă necesară unui stat întins, este înlocuită de un stat 
centralizat, dotat cu organisme şi funcţionari; vechii magistraturi romane i se substituie o 
structură birocratică, de inspiraţie orientală, caracterizată printr-un aparat de stat format din 
funcţionari numiţi, nu aleşi, organizaţi ierarhic şi subordonat strict unei autorităţi imperiale, 
ea însăşi transformată dintr-o magistratură într-o putere despotică orientală; relaţiile publice 
dintre vechiul principe roman şi magistraţii ce-1 înconjurau cedează locul unor legături în 
curs de "privatizare" dintre despot (dominus) şi funcţionari, transformaţi în oamenii săi de 
încredere (comites); în sfârşit, cetăţeanul roman, membru al unei comunităţi libere, este 
înlocuit de supusul bizantin (doulos). 

Administraţia centrală este constituită, în perioada secolelor IV- VI, din numeroase 
birouri, denumite officia, în frunte cu magister officiorum, principalul funcţionar civil din 
imperiu, în subordinea căruia se aflau arsenalele imperiale, poliţia de stat, poşta imperială, 

problemele civile ale armatei de frontieră (limitanei) etc. El dispunea de un numeros 
personal, care la mijlocul veacului al V-lea număra peste 1200 de funcţionari, numai în 
jumătatea orientală a statului roman. Alături de el, de o deosebită influenţă în stat se bucura 
şeful cancelariei (questor sacri palatii), un adevărat ministru de justiţie, care elabora legile 
şi semna novelele imperiale alături de suveran. Administraţia finanţelor, lipsită de un resort 
central ca în tot cursul istoriei bizantine, avea două departamente distincte în frunte cu doi 
comiţi - comes sacrum largitionum şi comes rerum privatarum - cel dintâi responsabil 
asupra finanţelor publice, cel de-al doilea administrator al domeniului privat al împăratului, 
ambii având în subordine numeroşi funcţionari în capitală şi în provincii. Sediul 
administraţiei centrale se afla în palatul sacru imperial, deopotrivă locuinţa privată a 
împăratului şi centrul administraţiei. Importanţa crescândă a palatului în imperiu se traduce 
în greutatea pe care o dobândeşte în viaţa politică a statului cel ce administrează sacrum 
cubiculum (praepositus sacri cubiculii), instituţie orientală, ocupată de eunuci, ca de altfel 
cele mai multe dintre funcţiile palatine începând cu domnia lui Constantin cel Mare. 

In organizarea administraţiei provinciale importante schimbări au fost introduse de 
către Diocleţian şi Constantin. Vechea distincţie dintre provinciile senatoriale şi imperiale a 
fost suprimată, întreaga administraţie provincială fiind subordonată autorităţii unice a 
împăratului, în timp ce Italia şi-a pierdut statutul ei privilegiat şi a fost supusă plăţii 
impozitului. Patru prefecturi - Orient, Illyicum, Italia şi Gallia - împărţite în 14 dioceze, la 
rândul lor divizate în 117 provincii, formau o administraţie provincială coerentă, bazată pe 
un sistem centralizat şi ierarhic de guvernământ. Deşi pierd autoritatea militară în beneficiul 
unor înalţi funcţionari militari (magistri militum), prefecţii pretoriului dispun în prefectura 
lor de o putere civilă quasiimperială, având în subordine numeroase birouri (scrinia) pentru 
impozite, lucrări publice, bugete militare, arsenale, poştă, poliţie etc. Intre cei mai influenţi 
demnitari civili din imperiu figura şi preectul sau eparchul Constantinopolului, emancipat 
încă din secolul al IV-lea de sub autoritatea prefectului Orientului, cu o putere universală la 
nivelul metropolei imperiale. 

Nu mai puţine adaptări la noile împrejurări s-au produs la nivelul armatei romane. In 
condiţiile în care imperiul era asediat la toate graniţele sale de adversari noi, redutabili, 
înzestraţi cu armament şi o tactică esenţialmente ofensive, vechiul sistem al limes-ului este 
abandonat, iar infanteria cedează cavaleriei supremaţia pe câmpurile de luptă pentru un 

mileniu. Cavaleria grea devine astfel principala armă, iar legiunea romană, subordonată 
cavaleriei, şi-a văzut reduse considerabil efectivele pentru a câştiga în mobilitate, obiectiv 
urmărit şi de schimbările din armament. Punctele de concentrare a armatei s-au deplasat de 
pe limes în interiorul oraşelor fortificate (civitates) de pe întregul teritoriu al imperiului. Mai 
numeroasă ca oricând - peste 500000 de soldaţi în secolul al Vl-lea - armata romană este 
slab instruită şi lipsită de coeziune, iar efectivele cu care angajează lupte contra populaţiilor 
migratoare nu depăşesc 15 - 20000 de oameni. încă din timpul lui Diocleţian, armata 
cuprinde două mari secţiuni. Cea dintâi, concentrată la graniţe, este formată din soldaţi de 
frontieră (limitanei), recrutaţi din rândurile ţărănimii libere locale şi care primesc un lot de 
pământ în schimbul obligaţiilor militare. Cea de a doua este o armată centrală mobilă 
(exercitus comitatensis), gata să intervină în orice punct al imperiului, din care făcea parte 
şi corpul de gardă din Constantinopol (scholae palatinae), condus de magister officiorum. 
în fruntea armatei se aflau magistri millitum, subordonaţi direct împăratului şi care aveau 
în subordine, la rândul lor, comandanţii din provincii (duces); magistri militum şi ducii, 
care făceau parte dintre oamenii de încredere (comites) ai împăratului, alcătuiau o ierarhie 
militară, distinctă de cea civilă. 

2. Organizarea de stat în secolele VII-IX 

în condiţiile modificărilor teritoriale şi ale luptei pentru supravieţuire pe care 
Constantinopolul o susţine în faţa asaltului arab, în secolele VII-IX administraţia bizantină 
cunoaşte o acţiune de renovare, începută deja sub Justinian şi Mauricius. O viziune nouă 
domină opera reformatoare a împăraţilor bizantini, dictată de necesităţi, de unde avea să 
rezulte o administraţie de o mare supleţe, atât în spirit, cât şi în economia instituţiilor ei. 

La nivelul gândirii politice, se poate vorbi despre o tendinţă realistă, caracteristică 
perioadei defensive din politica imperială de la mijlocul secolului al VH-lea, până către 
mijlocul secolului al IX-lea, o tendinţă ale cărei valori esenţiale sunt patria şi ortodoxia, care 
animă populaţiile rurale bizantine în lupta împotriva primejdiei arabe. 

Traducând nevoia descentralizării, mai aptă să facă faţă exigenţelor momentului, la 
nivelul administraţiei centrale este abandonat vechiul sistem piramidal al înalţilor 
funcţionari civili şi comandanţi militari - magister officiorum, prefecţii pretoriului, 

magistri militum - care făceau legătura între împărat şi agenţii executivi; de aceea, titularii 
oficiilor (officiales) au fost subordonaţi nemijlocit autorităţii imperiale. Cea mai importantă 
schimbare este repartizarea atribuţiilor vechiului magister officiorum între logothetul 
dromului - poşta, curierii diplomatici şi primirea ambasadelor, domesticul scholelor - şeful 
corpului de gardă, şeful birourilor şi maestrul de ceremonii, evoluţie caracteristică secolelor 
VII- VIII, când provincia bizantină, cu miliţiile ei ţărăneşti, a salvat imperiul. 

Dintre serviciile centrale de stat, organizarea finanţelor a cunoscut cele mai 
importante schimbări, care au atins mai puţin sursele şi metodele de percepţie şi mai mult 
organele de resort. A apărut, astfel, o trezorerie centrală (genikon), condusă de un logothet, 
care are în subordine o armată de agenţi financiari repartizaţi în 12 birouri. Vechiul sistem 
fiscal al lui Diocleţian, care avea la bază dublul principiu iugatio - capitatio, a fost înlocuit 
în vremea lui Justinian al II-lea (685-695, 705-71 1) de un altul care cunoaşte două impozite 
directe distincte, unul funciar (synone), ridicat numai de la proprietarii de pământ, celălalt, 
capitaţia, plătit de toată populaţia imperiului. Un cadastru general, depus la palatul imperial 
şi care rezuma cadastrele provinciale, cuprindea pe toţi contribuabilii, divizaţi în trei 
categorii: persoane individuale, mănăstiri şi comunităţi rurale (choria). Numeroase impozite 
indirecte loveau activităţile comerciale, între care cel mai important era kommerkion, 
ridicat pe vânzarea şi circulaţia mărfurilor şi care reprezenta 12 % din valoarea mărfurilor. 

La nivelul administraţiei provinciale, vechea organizare a lui Diocleţian şi 
Constantin a cedat locul unei noi organizări a cărei celulă este thema, la origine denumire a 
corpului militar staţionat într-o regiune, preluată apoi de regiunea respectivă. Marea 
originalitate pe care o aducea noua formulă de organizare faţă de vechiul sistem 
administrativ este unirea la nivelul themei a puterii civile şi militare, până atunci net 
distincte, în mâna strategului, comandantul militar al themei, în stare să mobilizeze toate 
resursele materiale şi umane ale regiunii în lupta contra primejdiei externe immediate. Dar 
vitalitatea instituţiei s-a datorat bazei sale sociale: existenţa unei ţărănimi libere puternice, 
din rândurile căreia statul recruta armata. Cei mai mulţi specialişti înclină să creadă că 
embrioanele noii organizări apar în vremea lui Heraklius, către anul 623, având drept model 
exarchatele Ravennei şi Africii, organizate de Mauricius, la nivelul cărora erau unificate 
pentru prima oară puterea militară şi cea civilă. 

Cele dintâi theme apar în Asia Mică şi poartă numele corpurilor militare staţionate în 
regiune: Opsikion, Armeniakon, Anatolikon şi Karabisiani. Constantin al IV-lea (668- 
685) organizează în Europa thema Thracia, iar succesorul lui, Justinian al II-lea, thema 
Hellada, în Thessalia. In secolele următoare numărul themelor creşte rapid prin 
fragmentarea vechilor unităţi themale din Asia Mică, de teama unor revolte ale strategilor 
care ar fi putut pune în primejdie autoritatea imperială, iar din secolul al IX-lea ca urmare a 
progreselor expansiunii bizantine în Europa şi Asia. 

O reformă de structură cunoaşte armata bizantină, în care vechile trupe de mercenari, 
costisitoare şi nesigure, sunt înlocuite de miliţii rurale, recrutate din rândurile ţărănimii 
libere din theme. Pentru a da stabilitate noii armate populare, împăraţii din dinastia 
Heraklizilor şi din cea Isauriană au creat în provincii bunuri stratiotice (stratiotika 
ktemata), cu titlu ereditar, pe care ţăranul soldat, stratiotul, le lucra cu membrii familiei sale, 
obţinând un venit anual care îi permitea să-şi întreţină familia şi să se echipeze pe cont 
propriu pentru a veni la chemarea strategului ori de câte ori era nevoie. Valoarea lotului 
militar era de 4 livre (1 livră = aprox. 327 g), pentru soldaţi, cu un venit anual de cea. 18,5 
nomisme la începutul secolului al IX-lea, şi de 2 livre pentru marinari. 

Noua armată avea două secţiuni distincte: armata de provincie (themata), aflată sub 
comanda strategilor şi care mai târziu, în secolul al X-lea număra 70 000 de soldaţi în 
provinciile asiatice şi 40 - 45 000 în cele europene, şi armata mobilă, aflată sub comanda 
împăratului, gata să intervină acolo unde primejdia era mai mare, şi ale cărei efective se 
ridicau, tot în secolul al X-lea, la 24 000 de oameni. 

1. Imperiul bizantin în epoca invaziilor barbare 

Evoluţia treptată a jumătăţii orientale a Imperiului Roman spre un stat nou 
este nu numai rezultatul noilor condiţii economice şi sociale în car aceasta 
se desfăşoară, ci şi al unor probleme, religioase şi militare, în primul rând, 
pe care autorităţile din Constantinopol erau chemate să le soluţionezeîn 
cursul primelor două veacuri de existenţă a noii metropole. Este perioada în 
care venirea la tronul imperiului a primelor dinastii aduceri primele atingeri 
ale principiului electiv, unanim recunoscut în teorie. Prima este dinastia 
constantiniană, care numără, alături de Constantin cel Mare (306-337), pe 
Constanţiu al II-lea (337-361) şi pe nepotul său, Iulian Apostatul (361-363). 
După moartea lui Valens (364-378) urcă pe tron, în partea răsăriteană, 
Theodosius I (379-395), care pune bazele unei noi dinastii ce mai cuprinde 
pe Arcadios (395-408) şi pe Theodosius al II-lea (408-450). După stingerea 
dinastiei theodosiene vin la putere câţiva împăraţi cu reale calităţi, între care 
cei mai importanţi au fost Marcian (450-457), Leon I (457-474), Zenon 
(474-491) şi Anastasios (491-518), acesta din urmă remarcabil 
administrator. 

In afară de luptele în jurul naturii lui Christos (cristologice), mari dificultăţi avea să 
provoace Noii Rome în aceste prime două secole din istoria sa migraţia popoarelor. Timp de 
peste un veac autorităţile din Constantinopol au fost confruntate, rând pe rând, cu problema 
vizigotă, hună şi ostrogotă, în rezolvarea cărora au aplicat o politică de mare supleţe, în care 
s-au îmbinat forţa militară, concesiile materiale şi o diplomaţie abilă. Invazia hună în Europa 
provoacă o mare agitaţie în rândurile populaţiilor din stepele nord-pontice, obligate să se 
refugieze la sud de Dunăre sau să accepte stăpânirea hună. Pătrunderea vizigoţilor în 
imperiu la 376, sub presiunea hunilor, provoacă administraţiei din Constantinopol mari 
dificultăţi, culminând cu grava înfrângere suferită de Valens sub zidurile Adrianopolului 
(378), în care împăratul însuşi cade pe câmpul de luptă. Colonizaţi între Dunăre şi Balcani 
cu statut de federaţi, vizigoţii nu încetează să prade provinciile balcanice şi să se amestece în 
politica imperială. Reacţia populară din Constantinopol împotriva vizigoţilor duce la 
eliminarea prezenţei acestora din metropolă (400), pentru ca pericolul vizigot să fie definitiv 
eliminat după ce, cu acordul tacit al autorităţilor din Constantinopol, Alaric pleacă în Italia, 
unde avea să cucerească Roma (410). 

O operă de reorganizare a armatei, din rândurile căreia au fost eliminate elementele 
barbare, şi de consolidare a apărării Noii Rome, ce culminează cu ridicarea zidului lui 
Theodosius al II-lea (408-413), este întreprinsă în deceniile următoare, operă care avea să 

furnizeze părţii răsăritene a imperiului mijloacele necesare înlăturării primejdiei externe. 
Către anul 440, un nou pericol se abate asupra provinciilor balcanice. După ce au pus bazele 
unui conglomerat politic cu centrul în Pannonia (cea. 420), hunii invadează în mai multe 
rânduri provinciile romane sud-dunărene sub conducerea regelui lor Attila, obligând 
Constantinopolul să tripleze tributul anual la 2100 livre aur. Moartea lui Attila şi 
destrămarea conglomeratului hun (454) eliberează imperiul de o mare primejdie. 

In sfârşit, emancipaţi de sub stăpânirea hună, ostrogoţii pătrund în Moesia, unde 
primesc statutul de federaţi. Sub tânărul lor rege, Theoderic, ostrogoţii pradă provinciile 
balcanice şi se amestecă în afacerile interne al imperiului. Prezenţa ostrogotă este eliminată 
din Balcani în 488, când Zenon învesteşte pe Theoderic cu stăpânirea Italiei şi îi acordă 
regelui got titlul de magister militum per Italiam. Cu plecarea lui Theoderic în Italia, 
Constabtinopolul înlătură şi ultima primejdie din Balcani, reuşind astfel nu numai să evite 
soarta Romei, dar să şi pregătească premisele unei spectaculoase restaurări a vechii lumi 
romane în veacul următor. 

2. Restaurarea imperiului universal 

Deosebirile de structură dintre cele două părţi ale statului roman şi problemele 
diferite cu care cele două lumi erau confruntate au grăbit opoziţia dintre cele două jumătăţi 
ale imperiului în cursul secolului al IV-lea. Pe plan politic, fenomenul se traduce în 
încercările dramatice ale autorităţii imperiale de menţinere a unităţii statului. Considerată la 
început simplu artificiu de guvernământ —fie că este vorba de cea a lui Valentinian şi 
Valens, din 364, fie de cea a lui Arcadius şi Honorius din 395 - divisio imperii avea să se 
"permanentizeze" prin actul lui Theodosius I, fiecare parte urmându-şi propriile destine, 
chiar dacă ideea unităţii imperiului domină încă minţile oamenilor în cursul secolului al V- 
lea, întreţinută şi de practica împăraţilor de a lua măsuri similare sau de a promulga legi 
concomitent în pars occidentalis şi în pars orientalis. Căderea Romei în 476, după o lungă 
agonie, înlătură şi ultima speranţă a redresării lumii occidentale; din acest moment împărţii 
din Constantinopol apar în ochii contemporanilor drept singurii succesori ai cezarilor romani 
şi moştenitori ai tradiţiilor lor politice. Pe această linie se înscrie şi opinia generală că 
provinciile din Occident aparţin de drept împăraţilor din Noua Romă, opinie căreia îi aduc 

omagiu gestul lui Odoacru de a remite lui Zenon însemnele ultimului împărat occidental ori, 
invers, învestirea lui Theoderic cu stăpânirea Italiei de către Zenon, ca şi titlul de magister 
militum per Italiam, acordat de acelaşi împărat lui Odoacru şi, mai târziu, lui Theoderic. 

Ideea restaurării vechiului orbis romanus în cadrele sale universale prin 
"recucerirea" provinciilor occidentale domină politica lui Justinian (527-565), unul dintre 
marii împăraţi ai istoriei bizantine, venit la tron cu ajutorul unchiului său, Justin I (518-527), 
care 1-a asociat la putere. In practică, provinciile occidentale periferice - Britannia şi Gallia 

- au fost definitiv abandonate, efortul lui Justinian concentrându-se asupra teritoriilor din 
jurul Mediteranei, al cărei bazin redevine axa activităţilor economice ale negustorilor 
orientali. Prima etapă a "recuceririi" a fost plină de promisiuni: după o campanie strălucită, 
generalul Belizarius ocupă în câteva luni regatul vandal din Africa (septembrie 533 - martie 
534). Mult mai lung şi mai dificil a fost pasul următor: cucerirea Italiei ostrogote. Şi aici, ca 
şi în Africa de Nord, Belizarius exploatează disensiusnile interne şi ocupă în scurt timp 
centrul şi sudul peninsulei (535-536), pentru ca în anul 540 întreaga Italie să cadă sub 
stăpânire bizantină. Dar sub conducerea energicului rege Totila, ostrogoţii reiau ofensiva şi 
recuceresc în câţiva ani teritoriile pierdute, spijinindu-se pe sclavii şi colonii din peninsulă 
(542-550). In cele din urmă, resursele superioare ale Constantinopolului aveau să încline 
balanţa în favoarea imperiului şi Narses, în fruntea celei mai puternice armate aruncate de 
Justinian în luptă, formată din 20 000 de mercenari, zdrobeşte rezistenţa ostrogotă şi ocupă 
întreaga peninsulă (552-555). In sfârşit, în anul 554, bizantinii recuceresc şi sud-estul 
Spaniei vizigote, cu oraşele Cordoba, Sevilla şi Cartagena. în ciuda caracterului ei 
spectaculos, "recucerirea" iustinianee era în vădită cntradicţie cu transformările social- 
economice din lumea mediteraneeană, de unde fragilitatea şi gravele ei consecinţe pentru 
evoluţia imperiului în perioada următoare. Replică internă a politicii sale externe, apte, în 
concepţia împăratului, să redea imperiului ordinea şi prosperitatea de odinioară, marele efort 
legislativ al lui Justinian a avut drept rezultat Corpus Juris civilis, format din patru secţiuni 

- Codul lui Justinian, Pandectele, Institutele şi Novelele -, primele trei redactate în limba 
latină, ultima, ce cuprinde legislaţia curentă, în greacă. 

Politica de restaurare a imperiului universal este responsabilă, în mare măsură, 
pentru bilanţul negativ al guvernării lui Justinian: ea a ruinat finanţele statului şi pe 
contribuabili, lăsând graniţele fără apărare în faţa gravelor primejdii externe, a contribuit la 

eşecul politicii de uniune religioasă, a compromis încercarea de refomare administrativă a 
statului. Urmaşii săi nu au mai dispus de mijloacele materiale pentru a face faţă presiunii 
externe. Justin al II-lea (565-578), Tiberius al II-lea (578-582), Mauricius (582-602) au 
promovat, pe plan intern, o politică de uşurare a sarcinilor fiscale, de economii, de refacere a 
armatei şi de reorganizare a administraţiei. Dar dificultăţile externe depăşeau puterile 
imperiului, al cărui organism fusese excesiv slbit de Justinian. La numai trei ani după 
moartea acestuia, Italia nordică şi o bună parte a Italiei centrale cădeau sub dominaţia 
longobardă. Puţin mai târziu, cea mai mare parte a posesiunilor bizantine din Spania era 
recucerită de vizigoţi, compromiţând astfel rezultatele politicii lui Justinian. Mult mai gravă 
era situaţia î Balcani şi în Orient, deteriorată încă din timpul lui Justinian, care a lăsat fără 
apărare aceste graniţe pentru a-şi concentra toate forţele în Occident. încă de la începutul 
secolului al Vl-lea, slavii şi-au făcut apariţia la Dunăre, de unde au pătruns în imperiu, 
pustiind provinciile sale balcanice. Incursiunile slave devin şi mai periculoase către anul 
560, când aceştia întră în alianţă cu avarii sosiţi în regiunea Pannoniei, unde aveau să pună 
bazele, pentru două veacuri, unui vast hanat. Avarii şi slavii pătrund în imperiu, pradă 
principalele metropole dunărene, asediază Thesalonicul şi ameninţă Constantinopolul. 
Numai politica energică a lui Mauricius reuşeşte să respingă atacurile slavo-avare la nord de 
Dunăre şi să consolideze apărarea imperiului pe linia fluviului. 

In Orient, regatul persan, duşmanul secular al Imperiului roman, reia atacurile asupra 
provinciilor bizantine şi Justinian este obligat să încheie o pace pe 50 de ani cu Chosroes I 
(562) şi să-i plătească un imens tribut. Refuzul lui Justin al II-lea de a continua plata 
tributului reaprinde conflictul bizantino-persan (572) şi, după lupte epuizante, Mauricius 
reuşeşte să zdrobească forţele sasanide, după care încheie o pace favorabilă imperiului 
(591). Insă rezultatele guvernării lui Mauricius au fost anulate de răscoala armatei de la 
Dunăre, care, cu concursul populaţiei din Constantinopol, ocupă capitala şi-1 proclamă 
împărat pe centurionul Phocas (602-610). Domnia acestuia coincide, pe plan intern, cu un 
regim de teroare, a cărui victimă este mai ales aristocraţia senatorială, iar pe plan extern cu 
prăbuşirea graniţei dunărene şi a celei orientale. Slavii se aşează în masă în provinciile 
balcanice ale imperiului, schimbând structura etnică a peninsulei. In Orient, perşii ocupă 
Mesopotamia romană şi pustiesc Siria, Palestina şi Asia Mică, ajungând până la ţărmul 

micrasiatic al Bosforului. Imperiul este salvat de o răscoală populară, care-1 răstoarnă pe 
Phocas şi-1 aduce la putere pe Heraklius, fiul exarhului Cartaginei. 

Guvernarea lui Heraklius este dominată de cele două mari probleme externe 
anunţate încă din timpul domniei lui Phocas. In teritoriile balcanice, migraţia slavă atinge 
Adriatica, în vest, şi Peloponezul, în sud, revărsându-se chiar şi în Arhipelagul grecesc şi în 
Asia Mică; în Balcani, stăpânirea imperială se reduce la câteva cetăţi de coastă, între care 
cele mai importante erau Constantinopolul şi Thessalonicul, şi la unele insule de rezistenţă 
din interiorul peninsulei. în restul peninsulei, triburile slave se suprapun populaţiei 
autohtone - traco-romani şi greci -, punând bazele unor alcătuiri politice incipiente, care 
apar în sursele vremii sub denumirea de "sclavinii". Mai gravă încă era situaţia în Orient, 
unde perşii erau pe punctul de smulge Constantinopolului cele mai importante provincii ale 
imperiului. In câţiva ani, armatele persane ocupă rând pe rând Armenia, Siria (613) şi 
Egiptul (619) şi invadează Asia Mică, ajungând până în faţa Bosforului. Contraofensiva 
bizantină este precedată de o perioadă de intensă activitate, în care cea mai imprtantă măsură 
este crearea celor dintâi theme în Asia Mică. In anul 622, după mai bine de 200 de ani de la 
Theodosius I, un împărat reapărea în fruntea armatelor imperiale, pentru a duce una dintre 
cele mai strălucite campanii din analele romano-bizantine. In anul 625, armatele bizantine 
reocupă Armenia, doi ani mai târziu înfrâng decisiv forţele persane la Ninive şi apoi ocupă 
capitala persană (628). Chosroes al II-lea este asasinat şi fiul său acceptă să restituie 
imperiului teritoriile cucerite. In timp ce Heraklius se afla în Orient de mai bine de trei ani, o 
expediţie concertată avaro-slavă şi persană ameninţă grav Constantinopolul (626), a cărui 
apărare este condusă cu energie de patrairhul Sergios. In timp ce armata persană şi-a aşezat 
tabăra pe ţărmul asiatic al Bosforului, chaganul avar, având alături contingente slave, 
bulgare şi gepide, apare sub zidurile oraşului. Flota slavă ce a atacat Constantinopolul pe 
mare a fost complet distrusă de bizantini, iar după acest grav eşec, chaganul ridică asediul şi 
se retrage în grabă, în timp ce armata persană părăseşte şi ea Asia Mică. 

3. Lupta pentru supravieţuire 

Dar odată cu restabilirea controlului asupra provinciilor orientale reapar la suprafaţă 
grave tensiuni interne, îmbrăcate în haină religioasă. In aceste condiţii începea marea 

ofensivă arabă, care avea să instaureze stăpânirea Islamului într-un teritoriu imens, ce se 
întindea de la Coloanele lui Hercule până la Himalaia. Cauzele succeselor arabe în teritoriile 
bizantine ţin atât de fanatismul religios al triburilor arabe, cărora Mohamed le-a dat pentru 
prima dată unitate, cât şi de situaţia din imperiu: epuizarea statului bizantin în războiul cu 
perşii, tulburările religioase, opoziţia dintre Constantinopolul elenizat şi populaţiile semitice 
din Orient şi slăbiciunile armatelor de mercenari aflate în slujba Bizanţului. In numai câţiva 
ani, după înfrângerea decisivă suferită de bizantini la Yarmouk (636), arabii ocupă 
provinciile orientale ale imperiului: Siria (637), Palestina (638), Mesopotamia (639) şi 
Egiptul (642). Rezultatele operei militare a lui Heraklius erau anulate. Cucerirea arabă, care 
refăcea, în direcţie inversă, opera militară a lui Alexandru cel Mare şi restituia lumii semitice 
domeniul pierdut, deschidea o nouă epocă în istoria bizantină. 

Această perioadă, una dintre cele mai dramatice din existenţa lumii bizantine, 
cunoaşte prima dinastie care acoperă un veac întreg. Noua dinastie numără, între cei mai de 
seamă reprezentanţi, pe Heraklius (610-641), Constant al II-lea (641-668), Constantin al IV- 
lea (668-685) şi Justinian al II-lea (685-695 şi 705-71 1). 

Sub Constant al II-lea creşte primejdia arabă, care strânge cercul în jurul 
Constantinopolului: Cappadocia este cucerită, părţile centrale şi vestice ale Asiei Mici 
invadate şi, ceea ce era mai ameninţător, Muawia a reuşit să construiască prima flotă, cu 
care ocupă insula Rhodos şi pradă Cipru şi Creta. Pasul următor a fost asediul 
Constantinopolului (674-678), pe mare şi pe uscat; forţele arabe suferă însă o grea 
înfrângere, datorită focului grecesc pe care bizantinii îl folosesc acum pentru prima dată. 
Victoria lui Constantin al IV-lea asupra Islamului depăşeşte ca proporţii pe aceea a lui Carol 
Martel la Poitiers (732), salvând imperiul într-un moment când ofensiva arabă atinsese 
punctul ei culminant. Patru decenii mai târziu, arabii reiau asaltul asupra Noii Rome (717 / 
718), dar suferă o înfrângere decisivă în urma căreia imperiul îşi consolidează poziţiile în 
strâmtori şi Asia Mică. In schimb, Africa este definitiv pierdută în anul 698, când se 
prăbuşesc ultimele rezistenţe bizantine la Cartagina, eveniment ce deschide arabilor drumul 
spre Spania. 

In Balcani, după moartea lui Heraklius, bizantinii iau iniţiativa şi stăvilesc presiunea 
triburilor slave. Constant al II-lea şi Justinian al II-lea poartă campanii victorioase în Thracia 
şi în sudul Macedoniei, urmate de aducerea slavilor sub suzeranitate bizantină şi de masive 

colonizări de populaţie slavă în Asia Mică. Dar încă din anul 679, la extremitatea nordică a 
peninsulei, bulgarii conduşi de Asparuch pun bazele unui stat propriu, care avea să dispute 
Constantinopolului supremaţia în Balcani veacuri în şir. O importantă schimbare intervine în 
aceste noi împrejurări în evoluţia teritoriului dintre Dnăre şi mare, cuprins în provincia 
Scythia Minor, teritoriu denumit Dobrogea începând cu secolul al XlV-lea. Deplasarea 
centrului imperiului din Roma spre Constantinopol de către Constantin cel Mare sporise 
considerabil importanţa economică şi strategică a provinciei, ceea ce explică preocupările 
autorităţii centrale pentru dezvoltarea teritoriului dintre Dunăre şi mare. Săpăturile 
arheologice româneşti atestă pentru secolele IV-VI existenţa unei vieţi urbane de o amploare 
şi intensitate fără precedent în istoria regiunii, ce cunoaşte apogeul dezvoltării sale în secolul 
al Vl-lea. Cu crearea hanatului lui Asparuch, teritoriul - locuit de populaţia autohtonă 
romanizată, iar apoi românească, de greci, slavi şi protobulgari - intră sub stăpânire bulgară 
pentru trei veacuri, perioadă în care viaţa economică a regiunii cunoaşte un declin rapid. 
Imperiul continuă însă să menţină controlul asupra gurilor Dunării şi a litoralului pontic de-a 
lungul întregii perioade cu ajutorul flotei. 

Bilanţul veacului al VH-lea îl constituie deci pierderea celei mai mari părţi a 
teritoriilor imperiului lui Justinian, a controlului asupra drumurilor comerciale spre Orient şi 
Occident, declinul vieţii urbane, renunţarea la exercitarea thalassocraţiei în Mediterana. 
Dincolo de aceste pierderi, care, totuşi, au conferit teritoriilor rămase Constantinopolului o 
mai mare unitate geografică, social-politică, etnică şi religioasă ce-i lipsea până atunci, 
imperiul cunoaşte profunde mutaţii, care au sfârşit prin a-i da o fizionomie greco-orientală şi 
o mare capacitate de rezistenţă în faţa primejdiei arabe şi slave. Criza politică prin care trece 
statul bizantin în primii ani ai secolului al VUI-lea nu a compromis opera împăraţilor 
heraklizi, continuată de isaurieni. 

4. Epoca luptelor iconoclaste (717 - 843) 

Perioada care urmează este cunoscută în istorie sub un nume înşelător; în realitate, 
ea este continuarea logică a precedentei prin problemele sale, prin activitatea internă 
laborioasă a împăraţilor şi prin realismul politicii externe, care păstrează caracterul ei 
defensiv. Perioada iconoclastă este inaugurată de domnia lui Leon al III-lea (717-741), eroul 
celui de-al doilea asediu arab al Constantinopolului, care pune bazele unei noi dinastii, 

cunoscută sub numele de "isauriană", deşi fondatorul ei este originar din Germaniceea (Siria 
de Nord). Lui Leon îi urmează la putere Constantin al V-lea (741-775), personalitate de 
prim rang a istoriei bizantine, urmat, la rându-i, de Leon al V-lea (775-780), Constantin al 
Vl-lea (780-797) şi Irena (797-802). După stingerea dinastiei isauriene, tronul este ocupat de 
Nicephor I (802-811), Mihail I (811-813) şi Leon al V-lea Armeanul (813-820). Cu Mihail 
al II-lea (820-829) vine în fruntea imperiului dinastia de Amorion, care numără şi pe 
Theophil (829-842) şi Mihail al IlI-lea (842-867). 

Activitatea de organizare a statului este continuată de împăraţii iconoclaşti, care dau 
imperiului grec oriental trăsăturile sale definitive. Opera de renovare social-economică şi 
administrativă întreprinsă în secolul al VH-lea este completată de Leon al IlI-lea prin 
elaborarea unei noi legislaţii, cunoscută sub numele de Ecloga (726), care constituie o 
simplificare şi o adaptare a codului lui Justinian la noile realităţi ale secolului al VUI-lea. 
Interesul ei se deplasează din Constantinopolul aristocratic spre populaţiile rurale din 
provinciile micrasiatice, cărora puterea imperială le datorează salvarea în lupta împotriva 
Islamului, fixându-şi ca ţel "să servească egalitatea şi justiţia", adevărata justiţie fiind cea 
care "nu dispreţuieşte pe cei săraci şi nu lasă nepedepsiţi pe cei puternici". 

Politica externă a împăraţilor iconoclaşti este o continuare consecventă a politicii lor 
interne, promovată în numele intereselor populaţiilor rurale din Asia Mică; de aici, 
caracterul ei realist, ce se traduce în concentrarea ei în Asia Mică şi în Balcani, regiunile 
vitale ale lumii bizantine, şi în abandonarea hotărâtă a politicii occidentale, de care erau 
legate ambiţiile de hegemonie universală nutrite de Justinian. In Orient, împăraţii isaurieni 
au reuşit să provoace Islamului primele înfrângeri pe uscat, culminând cu marea victorie 
bizantină de la Akroinon (738), care a redat imperiului întregul teritoriu al Asiei Mici. 
Eşecurile externe ale Irenei, ale lui Nicephor I sau Theophil n-au compromis rezultatele 
politicii orientale a lui Leon al IlI-lea sau a lui Constantin al V-lea. In Balcani, politica 
energică a împăraţilor isaurieni a avut rezultate tot atât de importante. Campaniile 
victorioase întreprinse în Macedonia şi Grecia de către Constantin al V-lea şi eunucul 
Stavrakios au readus sub control imperial aceste teritorii, după două veacuri de stăpânire 
slavă, teritorii în care au fost create noi theme -Macedonia, Thessalonic, Strymon, 
Dyrrachion, Pelopones, Cephalonia - a căror fondare urmează progresele recuceririi 
bizantine în Balcani. Tot atât de fericite se anunţau şi rezultatele politicii imperiale la graniţa 

cu bulgarii. Cele nouă campanii victorioase ale lui Constantin al V-lea la nord de Balcani, ce 
culminează cu marea victorie bizantină de la Anchialos (763), aduc hanatul în pragul 
prăbuşirii, dar tulburările interne din imperiu de după moartea lui Constantin al V-lea au dat 
statului bulgar timp să se refacă şi să preia ofensiva sub hanul Crum (801-814). După 
înfrângerea bizantinilor între defileurile Balcanilor, unde şi-a aflat moartea Nicephor I (81 1), 
Crum pradă Thracia şi asediază Constantinopolul, imperiul fiind salvat de moartea 
neaşteptată a hanului, dar fiind nevoit să accepte stăpânirea bulgară asupra jumătăţii nordice 
a Thraciei. 

In Occident, evenimentele urmează o evoluţie decisivă pentru istoria europeană. 
Dacă, potrivit unei cunoscute teze a lui H. Pirenne, ordo romanus a dispărut în planul 
economic abia la începutul veacului al VUI-lea, prin închiderea Mediteranei de către arabi, 
instaurarea ordinii politice a lui Carol cel Mare, eveniment hotărâtor pentru cristalizarea 
lumii europene medievale, stă sub semnul "orientalizării" politicii externe bizantine sub 
împăraţii iconoclaşti. In aceste împrejurări, episcopii romani abandonează alianţa cu 
Constantinopolul, de la care nu mai puteau aştepta ajutor, şi se îndreaptă spre regalitatea 
francă în faţa primejdiei ce venea din partea regilor longobarzi din peninsulă, care 
lichidaseră exarhatul Ravennei (751) şi ameninţau Cetatea Eternă. Dubla intervenţie a lui 
Pepin cel Scurt în Italia, răspuns la cooperareapapilor în substituirea Carolingienilor vechii 
dinastii merovingiene, are ca principal rezultat crearea statului papal în teritoriul vechiului 
exarhat bizantin. Reacţia basileului, care trece sub autoritatea patriarhului său diocezele din 
sudul Italiei şi Illyricum, aflate până atunci sub obedienţa Romei, rupe şi ultimele punţi 
dintre papă şi împărat. 

Pasul următor în emanciparea Occidentului de sub autoritatea Constantinopolului 
avea să-1 constituie crearea imperiului lui Carol cel Mare, eveniment la care participarea 
pontificală a fost hotărâtoare. Deşi pentru suveranul franc şi pentru mediul intelectual din 
Aachen imperiul Romanum continua să fie statul bizantin, urmaşul legitim al tradiţiilor 
cezarilor romani, noul imperiu, ca Imperiu franc, revendicând Constantinopolului numai 
recunoaşterea unui loc sub soare, nu putea fi ascunsă realitatea existenţei a două imperii 
creştine rivale. încoronarea din anul 800 consacra astfel detaşarea definitivă a Occidentului 
de Orient, proces început cu multe veacuri în urmă în lumea romană, deschizând totodată 

problema celor doi împăraţi, ce avea să constituie timp de peste patru veacuri un fapt de 
politică europeană şi o temă de reflexie politică. 

Modulul 4 

BISERICĂ ŞI CULTURĂ ÎN BIZANŢUL SECOLELOR IV-VIII 

1. Epoca luptelor cristologice (secolele IV- VII) 

Evoluţia treptată a jumătăţii orientale a imperiului spre un stat nou este nu numai 
rezultatul noilor condiţii economice şi sociale în care aceasta se desfăşoară, ci şi al unor 
probleme - religioase şi militare, în primul rând - pe care autorităţile de la Constantinopol 
erau chemate să le soluţioneze în cursul primelor secole din existenţa noii metropole. 
Inaugurată la răscrucea secolelor III-IV, când cultul creştin era pus sub interdicţie, disputa în 
jurul naturii lui Christos avea să cunoască proporţii nebănuite îndată după ridicarea 
interdicţiei şi, mai apoi, a transformării creştinismului în religie de stat, cuprinzând păturile 
cele mai largi ale societăţii romano-bizantine, inclusiv autoritatea de stat. Dincolo de 
veşmântul religios - şi el important într-un moment în care dogma creştină era în curs de 
fixare -, luptele cristologice trădează grave tensiuni existente atât în sânul tinerei biserici 
creştine, care îşi pierde treptat caracterul său democratic, cât şi în cadrul societăţii romane, 
aflată în plină criză. Odată cu schimbările survenite în poziţia ei în societate, biserica 
creştină se mulează pe structurile statului roman, iar mesajul ei social cunoaşte o profundă 
adaptare la noile realităţi. In cadrul comunităţilor creştine se agravează antagonismele dintre 
marea masă a credincioşilor şi conducerea bisericii, ce cunoaşte o tot mai solidă articulaţie 
verticală, urmând modelul societăţii laice; pe de altă parte, se afirmă tot mai puternic, în 
lupta pentru supremaţie în cadrul bisericii creştine, opoziţia dintre episcopii de Roma, 
Alexandria, Antiochia, Ierusalim şi Constantinopol, luptă în care episcopul Noii Rome este 
sprijinit puternic de activ de puterea imperială. Dar expresia religioasă a disputei acoperă şi 
conflicte ce depăşesc considerabil cadrele propriu-zise ale bisericii: tensiunea crescândă 
dintre marea masă a exploataţilor şi elita socială din imperiu, opoziţia tot mai pronunţată a 
provinciilor orientale faţă de politica fiscală a metropolei, rezistenţa culturii popoarelor 

orientale negrecizate în faţa tendinţelor puterii centrale de elenizare a întregii populaţii a 
jumătăţii orientale a statului roman. 

Făcând abstracţie de donatism, fără importanţă deosebită pentru viaţa religioasă din 
Orient, prima erezie din lumea răsăriteană a fost arianismul, care îşi trage numele de la cel 
al preotului alexandrin Arius. într-o interpretare raţionalistă a dogmei creştine, care se 
înscrie mai degrabă într-un plan filosofic neoplatonician decât biblic, Arius consideră că 
dintre membrii trinităţii, numai Dumnezeu Tatăl poartă marca divinităţii, nefiind nici creat şi 
nici născut, Christos ocupând un loc intermediar între Dumnezeu Tatăl şi lumea creată. 
Adversarii săi, în frunte cu Athanasios, mai târziu episcop al Alexandriei, consideră pe cei 
doi membri ai trinităţii creştine "de aceeaşi substanţă" (homousios). Conciliul de la Niceea 
(325), convocat şi prezidat de împăratul Constantin şi care avea să intre în istorie sub 
numele de primul conciliu ecumenic, declară eretică doctrina ariană şi adoptă dogma lui 
Athanasios, proclamată "drept credincioasă" (orthodoxă). Dar în anii următori arianismul 
câştigă repede teren la curtea din Constantinopol, Constantin însuşi fiind botezat pe patul de 
moarte de episcopul arian Eusebiu de Nicomedia, pentru ca urmaşul său, Constanţiu al II- 
lea, să-1 adopte ca religie de stat (359), situaţie ce se păstrează şi în timpul domniei lui 
Valens, arian convins. O reacţie antiariană are loc la începutul domniei lui Theodosius I, 
care convoacă la Constantinopol al doilea conciliu ecumenic (381), în cadrul căruia 
arianismul este definitiv condamnat şi sunt stabilite bazele canonice ale dogmei ortodoxe 
(Credo), care vede în trinitate o singură substanţă şi trei ipostaze. In cursul secolului al IV- 
lea, graţie sprijinului acordat de autoritatea temporală, creştinismul dobândise o mare 
influenţă în imperiu, iar puternica reacţie păgână, ce are loc sub domnia lui Iulian Apostatul, 
nu face decât să pună în lumină imensa forţă morală şi politică acumulată de noua religie. 
Printr-un edict imperial din anul 391, Theodosius I face pasul următor şi proclamă 
creştinismul religie de stat, templele păgâne sunt închise, iar câţiva ani mai târziu jocurile 
olimpice sunt puse sub interdicţie. 

La mai puţin de o jumătate de secol de la adoptarea formulei ortodoxe la conciliul de 
la Constantinopol, disputele asupra naturii lui Christos sunt reluate cu şi mai multă vigoare 
în Orient, unde se înfruntă două doctrine. Cea dintâi, nestorianismul, care şi-a luat numele 
de la Nestorius, patriarh al Constantinopolului din 428 şi unul dintre susţinătorii ei, urmează 
linia raţionalistă a lui Arius şi face loc larg naturii umane în persoana lui Christos - două 

naturi, umană şi divină, două ipostaze, dar o singură persoană, cea a omului Christos, născut 
din Fecioara Măria -, refuzând să-i dea Măriei numele de "născătoare de Dumnezeu" 
(Theotokos), ci numai pe cel de "născătoare de om" sau, cel mult, "născătoare de Christos". 
Acestei doctrine raţionaliste, apărată de şcoala din Antiochia, i s-a opus monophysismul, 
doctrină ce dezvoltă poziţiile tradiţionaliste, mistice, pe linia lui Athanasios şi a părinţilor 
cappadocieni (Sf. Vasile cel Mare, Sf. Grigore de Nazianz, Sf. Grigore de Nyssa), cu mare 
influenţă într-o altă metropolă a Orientului, Alexandria. Nou doctrină evidenţiază natura 
divină a lui Christos, lăsând pe plan secundar natura lui umană, sau, într-o formulare 
radicală, natura umană este absorbită "ca o picătură de apă în ocean" de cea divină: "o 
singură persoană, o singură natură" (monophysis). Cele două doctrine se înfruntă la cel de- 
al treilea conciliu ecumenic de la Epfes (431), unde Cyril, episcopul Alexandriei, obţine 
condamnarea doctrinei nestoriene şi umileşte pe rivalii săi din Constantinopol şi Antiochia 
cu complicitatea curţii imperiale, care nu îndrăzneşte să se opună puterii "faraonului" din 
Alexandria. Abia la conciliul ecumenic de la Chalkedon (451), cu sprijinul papei Leon I, 
nemulţumit şi el de ascensiunea scaunului episcopal din Alexandria, împăratul Marcian 
reuşeşte să-1 depună pe episcopul alexandrin Dioscor şi să condamne doctrina monophysită; 
dogma încarnării găseşte o nouă formulare: Christos - "două naturi inseparabile într-o 
singură persoană". Dar canonul 28 adoptat la conciliu, care proclamă egalitatea între 
episcopii Romei şi Constantinopolului, papa păstrând doar un primat onorific graţie 
vechimii scaunului său, reaprinde rivalitatea dintre pontif şi patriarhul Noii Rome, ce avea să 
provoace şi prima schismă între Roma şi Constantinopol (484-518). Condamnarea doctrinei 
monophysite la Chalkedon s-a lovit de opoziţia hotărâtă a clerului, călugărilor şi a populaţiei 
din provinciile orientale, îndeosebi din Egipt, alimentată de puternicele conflicte sociale, 
politice şi culturale ce opuneau Constantinopolul popoarelor din Orient. încercarea lui 
Zenon de a concilia ortodoxia cu doctrina monophysită, printr-o formulă de compromis în 
cadrul decretului de uniune (Henotikon - 482), agravează conflictul şi conduce în secolul al 
Vl-lea la crearea unor biserici monophysite, "naţionale", cu o ierarhie proprie, după modelul 
ortodox, în cele mai importante provincii orientale - Egipt, Siria şi Armenia - eveniment 
plin de consecinţe pentru viitorul imperiului. O altă încercare de a împăca pe monophysiţi cu 
ortodocşii, a lui Justinian de această dată, s-a soldat cu un eşec total la al V-lea conciliu 

ecumenic din Constantinopol (553), sporind opoziţia papalităţii şi a populaţiei catolice din 
Italia faţă de Constantinopol. 

La apogeul puterii sale, după triumful asupra statului persan, din raţiuni politice, 
împăratul Heraklius încearcă să restabilească unitatea supuşilor săi prin soluţionarea 
disputelor religioase dintre ortodocşii chalcedonieni şi monofiziţi. împăratul acceptă 
propunerea patriarhului Sergius de a impune doctrina "energiei unice" (monoenergism) a lui 
Christos, care trebuia să fie un compromis acceptat de ambele părţi. Potrivit noii formule, 
Christos avea două două naturi, dar o unică manieră de a acţiona. Adoptată la conciliul de la 
Theodosiopolis (630) şi acceptată de papă şi patriarhii de Antiochia şi Alexandria, noua 
formulă este introdusă în biserica armeană, până atunci rămasă fidelă Constantinopolului. 
Când, însă, prin decret imperial (634) s-a încercat impunerea ei în întregul imperiu, opoziţia 
este aproape generală, cu deosebire în Ierusalim, unde patriarhul Sofronie rezistă cu 
înverşunare. In plină ofensivă islamică şi ameninţat să piardă provinciile răsăritene, , 
Heraklius renunţă la monoenergism şi adoptă prin decret imperial (638) doctrina "voinţei 
unice" (monothelism): Christos, două naturi, o unică voinţă. Potrivit noii formule, în ciuda 
dublei naturi a lui Christos, voinţa divină şi voinţa umană se aflau într-o deplină armonie, 
manifestându-se printr-o voinţă unică. Obiectivul urmărit de împărat era, de altminteri, deja 
compromis, deoarece aproape toate provinciile răsăritene fuseseră sau erau pe cale de a fi 
pierdute în faţa ofensivei islamice. Monotheismul nu a făcut altceva decât să sporească 
haosul, agravat de moartea împăratului şi de incapacitatea urmaşilor săi de a domina situaţia 
la frontieră şi în interiorul statului. Numai după ce cuceririle arabe au smuls imperiului 
provinciile din Orient, iar slavii au ocupat aproape întreaga Peninsulă Balcanică, puterea 
imperială reuşeşte să stabilească o ortodoxie unică pentru toţi supuşii. Al şaselea conciliu 
ecumenic (680-681), convocat la Constantinopol şi cu acordul papei, condamnă solemn 
toate ereziile, inclusiv monoenergismul şi monofhelismul, precum şi pe susţinătorii lor, 
restabilind ortodoxia şi pacea în biserică, după mai bine de trei secole de dispute şi 
frământări. 

2. Naşterea unei noi culturi 

Incertitudinile în care evoluează lumea bizantină în secolele IV- VI între vocaţia 
orientală şi visul restaurării Imperiului roman mediteranean se traduc şi în cultură şi artă, 
unde tradiţiile păgâne greco-romane fuzionează treptat, în formule de o mare originalitate, 
îndeosebi în plan artistic, cu influenţe creştin-orientale, care au sfârşit prin a da trăsăturile 
definitorii ale noii culturi. In atmosfera de declin al culturii păgâne, marile centre elenistice - 
Alexandria, Gaza, Antiochia şi altele - continuă să exercite primatul, în condiţiile în care, în 
Europa, numai Atena, cu celebra universitate păgână, putea rivaliza cu ele. Dar în Orient, ca 
şi în Europa, are loc o profundă transformare, transformare ce domină cultura bizantină din 
secolele IV- VI: cultura păgână cedează locul unei culturi creştine, care asimilează însă 
tradiţii elenistice şi influenţe orientale. 

Filosofia păgână trăieşte un ultim reviriment cu marele filosof neoplatonician 
Produs (410-485), care predă la Atena înainte ca universitatea ateniană să fie închisă de 
Justinian în 529. Dar încă din secolul al V-lea se afirmă şcolile filosofice creştine din Orient, 
în frunte cu şcoala din Gaza, în care filosofia păgână este chemată să susţină cu argumente 
raţionale poziţiile taberelor aflate în disputele cristologice. începe astfel lungul efort de 
integrare a valorilor filosofiei greceşti teologiei, efort ce domină preocupările unora dintre 
cei mai mari cărturari din cultura bizantină. Tradiţia elenistică este continuată şi în ştiinţe, 
unde domină gustul, preluat şi dezvoltat de lumea bizantină, pentru compilaţie şi abreviere. 
Comentariul operelor clasice ia locul cercetării directe; puţinele invenţii tehnice ale timpului 
- "focul grecesc" şi astrolabul - sunt fructul unor lucrări teoretice din epoca elenistică. In 
medicină, Oribasos din Pergam, medicul lui Iulian, a compus o enciclopedie în 70 de cărţi, 
care este o simplă compilaţie din Hippocrate şi Galienus. In schimb, lucrările lui Alexandru 
din Tralles, fratele arhitectului bisericii SF. Sofia şi cel mai mare medic bizantin, cuprind 
numeroase observaţii personale. 

In literatură, formele tradiţionale continuă prin poziţia privilegiată a retoricii, în care 
se distinge şcoala din Gaza în primele veacuri bizantine. Singurul gen de poezie profană ce 
se menţine este epigrama, ilustrat în secolul al Vl-lea de cercul literar al istoricului Agathias 
da Myrina. In schimb, noile valori creştine îşi află cea mai adecvată formulă de exprimare în 
poezia melodică, una dintre cele mai originale creaţii literare bizantine, ce atinge apogeul în 
acelaşi veac al lui Justinian prin realizările lui Roman Melodul. 

Moştenire a antichităţii, istoria cunoaşte şi ea adaptări la mediul şi sensibilitatea 
creştină. Modelele clasice ale lui Thucidide şi Xenofon sunt urmate în lucrări de istorie 
contemporană, cel mai cultivat gen din istoriografia bizantină, ce se remarcă printr-o bogată 
informaţie şi, adesea, chiar prin criterii obiective de judecată a evenimentelor. Cele mai 
valoroase lucrări ale genului în secolele IV- VI sunt datorate lui Procopius din Cezareea (cea. 
500 - cea. 565), care relatează în Istorii războaiele lui Justinian, şi continuatorilor săi: 
Agathias de Myrina, Menander Protector şi Theophilact Simocattes. Punctul de vedere 
creştin este exprimat în două genuri de lungă carieră în cultura bizantină - istoria 
ecleziastică şi cronica universală - ambele create de Eusebius din Cezareea (cea. 265 - cea. 
340). Cel dintâi are drept model lucrarea lui Eusebius, Istoria bisericii, care cuprinde istoria 
creştinismului de la naşterea lui Isus până la victoria lui Constantin asupra lui Licinius (324), 
model urmat şi de Evagrios în a sa Istorie ecleziastică realizată în secolul al Vl-lea. Celălalt 
gen, apărut din nevoia integrării istoriei sacre în istoria umanităţii şi de a face din din istoria 
ebraică centrul istoriei universale, urmează modelul Chronographiei lui Eusebius, ce 
relatează evenimentele de la facerea lumii până la anul 303 e.n. Două secole mai târziu, Ioan 
Malalas scrie o Cronică universală, într-o limbă ce anunţă greaca populară, chiar dacă 
lucrarea abundă în descrieri ale evenimentelor extraordinare - ciumă, cutremure, eclipse - 
pe gustul publicului larg căruia îi este adresată. 

Mai precoce decât cultura, arta bizantină şi-a cristalizat trăsăturile odată cu naşterea 
Constantinopolului: ctitorul a pus temeliile oraşului, a trasat străzile, a ridicat monumente şi 
a dat şi un nou stil. Prin origine, arta bizantină este arta Constantinopolului, chiar dacă nu 
lipsesc distincţiile între arta metropolei şi arta provincială, aceasta din urmă articulată pe 
tradiţii locale. Constantinopolitană, arta bizantină este şi sincretică, la naşterea ei dându-şi 
mâna Roma şi Orientul. In acest binom, ponderea celor două elemente nu rămâne aceeaşi 
de-a lungul evoluţiei artei bizantine, de unde şi dinamica sa. In sfârşit, arta bizantină, 
articulată pe tradiţii clasice şi aporturi orientale, este religioasă prin motivaţie. 

Monumente de arhitectură civilă din secolele IV- VII, în care modelele romane vor fi 
deţinut un primat incontestabil, nu s-au păstrat. In schimb, studiul monumentelor de 
arhitectură religioasă păstrate până astăzi evidenţiază soluţiile pe care constructorul le-a 
găsit problemei esenţiale legate de practicarea cultului creştin: organizarea unui spaţiu 
interior cât mai amplu pentru masa în continuă creştere a credincioşilor. într-o primă etapă - 

secolele IV- V - soluţiile au urmat modele deja existente, astfel încât edificiile de cult au 
cunoscut două formule: planul basilical - cu o dezvoltare longitudinală pe direcţia vest-est, 
cu o navă centrală mai înaltă şi cu două sau mai multe laterale, cu o absidă în partea opusă 
intrării -, şi planul central, cu o cupolă - plan circular, pătrat sau poligonal pe care se sprijină 
calota. Primele biserici constantiniene au urmat planul basilical - Biserica Nativităţii din 
Bethleem, vechea basilica Sf Petru din Roma (324-349) -, dar încă din secolul al IV-lea au 
fost ridicate cele dintâi lăcaşe cu plan central - rotonda lui Constantin de la Sf Mormânt şi 
Biserica Mare din Antiochia (331-337) - pentru a-şi afla deplina lor expresie în Biserica 
octogonală San Vitale din Ravenna (înainte de anul 526) şi în Biserica Sf. Sergius şi 
Bacchus din Constantinopol (527). încă din secolul al V-lea, din sinteza celor două formule 
a apărut basilica cu cupolă în Asia Mică, care cunoaşte deplina realizare cu Biserica Sf. 
Sofia din Constantinopol (532-537), ridicată de Anthemius din Tralles şi Isidor din Milet pe 
locul unei vechi biserici constantiniene, arsă în timpul răscoalei Nika. Dimensiunile 
bisericii, care avea să intre în istorie sub numele de Marea Biserică, sunt impunătoare: 77 m 
lungime, cea. 72 m lăţime, iar cupola, cu un diametru de 34 m, este ridicată la o înălţime de 
54 m. Mai mult decât oricare altă biserică, Sf. Sofia era în ochii credinciosului 
"microcosmosul" ecou al perfecţiunii divine. 

In pictura monumentală, tehnica mozaicului a cunoscut cele mai mari realizări. 
Fidelitatea faţă de idealul clasic este surprinsă în bisericile din Roma, în mozaicul 
pavimental din Marele Palat din Constantinopol şi chiar în unele picturi din bisericile din 
Ravenna. Treptat, însă, influenţa orientală pătrunde în toate marile centre ale lumii 
bizantine, din Sinai şi până în Ravenna, influenţă pusă în evidenţă de trăsăturile arameice ale 
personajelor, dar mai cu seamă de elementele ce aveau să devină caracteristicile artei 
bizantine: simetria perfectă a compoziţiei, hieratismul personajelor, frontalitatea, absenţa 
perspectivei, rigiditatea veşmintelor, care cad în pliuri geometrice, verticale. 

3. Epoca luptelor iconoclaste (717-843) 

Tendinţele iconoclaste, atestate în lumea romană încă din secolul al IV-lea şi 
îmbrăţişate în veacurile următoare de pături largi, inclusiv de elemente ale clerului, se 
răspândesc în provinciile orientale, mai cu seamă în mediile care suferă influenţa ereziilor 

monophysite şi pavliciene, ambele ostile cultului icoanelor. Aceste tendinţe dobândesc o 
bază de masă în Asia Mică şi nu este fără importanţă faptul că toţi împăraţii iconoclaşti sunt 
de origine orientală - siriană, armeană şi phrigiană - şi că armata, recrutată din rândurile 
populaţiei micrasiatice, a fost principalul instrument al politicii iconoclaste. Dar cauzele 
mişcării sunt mult mai complexe şi ţin de poziţia foarte primejdioasă pentru interesele 
statului pe care biserica o cucerise în imperiu în secolul al Vll-lea. Vechile raporturi dintre 
biserică şi stat, fixate încă de Constantin cel Mare - alianţă strânsă, dar şi subordonarea 
sacerdoţiului faţă de imperiu - sunt repuse în discuţie datorită creşterii puterii economice a 
bisericii şi influenţei ei politice în societate; în urma marilor donaţii făcute de particulari şi 
de stat în secolul al Vll-lea, biserica se transformă în cel mai mare proprietar funciar, în timp 
ce creşterea influenţei ei spirituale ameninţă puterea imperială cu pierderea controlului 
asupra supuşilor. In orice caz, puterea economică a mănăstirilor şi atracţia exercitată de 
"viaţa contemplativă" asupra locuitorilor imperiului într-o perioadă de criză profundă şi de 
insecuritate privează statul de contribuabili şi de soldaţi. 

Politica iconoclastă a fost inaugurată în anul 726 printr-un edict al împăratului Leon 
al III-lea; patru ani mai târziu, un conciliu condamnă imaginile, după care Leon iniţiază o 
largă campanie de distrugere a icoanelor. Reacţia în favoarea cultului icoanelor n-a lipsit şi 
ea a venit din partea populaţiilor din provinciile europene, inclusiv din Constantinopol, 
împăratul trebuind să facă faţă şi unei revolte a themei Hellada, care proclamase un nou 
împărat. In vremea urmaşului lui Leon al III-lea, Constantin al V-lea, mişcarea depăşeşte 
terenul religios, pentru a dobândi o tot mai radicală tentă social-politică. In anul 754, el 
convoacă la Constantinopol un conciliu ecumenic - nerecunoscut ulterior de biserică - în 
care condamnă solemn cultul imaginilor şi al relicvelor. Opoziţia înverşunată a mănăstirilor 
din Constantinopol şi din Bithinia faţă de politica împăratului provoacă secularizarea 
bunurilor monastice şi aducerea forţată a călugărilor la viaţa activă, transformându-i astfel în 
contribuabili şi în soldaţi. Politica este continuată de Leon al IV-lea, dar sub minoratul lui 
Constantin al Vl-lea, Irena, mama sa, originară din Atena, restabileşte cultul icoanelor la 
conciliul de la Niceea (787), sprijinindu-se pe gruparea călugărilor studiţi, în frunte cu 
celebrul Theodor de Studion, care revendică independenţa bisericii faţă de stat şi respinge 
împăratului dreptul de a se amesteca în problemele de dogmă. 

Domnia Irenei, care uzurpă tronul fiului său, este triumful grupării studite; abolirea 
impozitelor urbane, reducerea taxelor comerciale şi degrevarea mănăstirilor de obligaţiile 
fiscale ruinează finanţele statului. înlăturarea Irenei aduce la tron pe unul dintre înalţii 
funcţionari, Nicephor I, fost logothet al tezaurului, care revocă măsurile predecesoarei sale şi 
iniţiază un amplu program de renovare economică şi militară: întărirea responsabilităţii 
colective a circumscripţiilor fiscale, extinderea obligaţiei serviciului militar şi asupra 
comunităţilor rurale, colonizări de stratioţi în themele europene, revocarea donaţiilor făcute 
de Irena în favoarea bisericii. Dar politica iconoclastă a fost reluată abia de către Leon al V- 
lea Armeanul, apoi continuată de Mihail al II-lea şi Theophil, însă într-o atmosferă mult 
schimbată, de unde şi caracterul ei represiv, cel puţin în timpul primului şi a celui din urmă, 
atmosferă determinată de pierderea bazei de masă a mişcării prin îndepărtarea treptată a 
populaţiilor micrasiatice de aceasta. Marea mişcare populară a lui Toma Slavul (821-823), 
îndreptată împotriva puterii imperiale din Constantinopol şi la care participă masele ţărăneşti 
din Asia Mică, pune în lumină nemulţumirea profundă a maselor populare faţă de politica 
iconoclastă. De aceea, restabilirea cultului icoanelor, în anul 843, de către Theodora, văduva 
lui Theophil, şi ea de origine europeană, nu întâmpină nici o rezistenţă în lumea bizantină. 
Deşi înfrântă în plan religios, politica iconoclastă a realizat în practică esenţialul 
programului ei: puterea imperială iese din această perioadă consolidată din punct de vedere 
economic, politic şi ideologic, în timp ce biserica redevine aliatul supus al autorităţii 
temporale. 

